11.8.2023
EL
Επίσημη Εφημερίδα της Ευρωπαϊκής Ένωσης
C 283/135 Τετάρτη 15 Φεβρουαρίου 2023
(5)
Η πρωτοβουλία αποσκοπεί στην ενίσχυση της ανταγωνιστικότητας και της ανθεκτικότητας της τεχνολογικής και βιομηχανικής βάσης του τομέα των ημιαγωγών, ενισχύοντας και διαφοροποιώντας παράλληλα την ικανότητα Ε&Α&Κ του οικοσυστήματος ημιαγωγών, μειώνοντας την εξάρτηση από περιορισμένο αριθμό εταιρειών και γεωγραφικών περιοχών τρίτων χωρών και ενισχύοντας την ικανότητά του όσον αφορά τον σχεδιασμό και την παραγωγή προηγμένων, βιώσιμων και καινοτόμων κατασκευαστικών μερών.
Οι εν λόγω στόχοι θα πρέπει να υποστηριχθούν με τη γεφύρωση του χάσματος μεταξύ των προηγμένων ικανοτήτων Ε&Α&Κ της Ένωσης και της βιομηχανικής τους εκμετάλλευσης και με την επένδυση στις προσπάθειες αυτές.
Θα πρέπει να προαχθεί η ανάπτυξη ικανοτήτων ώστε να καταστούν δυνατά η Ε&Α&Κ, ο σχεδιασμός, η παραγωγή, η συσκευασία και η ενσωμάτωση συστημάτων σε τεχνολογίες ημιαγωγών επόμενης γενιάς, όπως είναι η φωτονική και οι κβαντικές τεχνολογίες, καθώς και η ανάπτυξη υφιστάμενων τεχνολογιών ημιαγωγών.
Θα πρέπει να ενισχυθεί η συνεργασία μεταξύ βασικών παραγόντων σε ολόκληρη την Ένωση, να ενισχυθούν οι αλυσίδες εφοδιασμού και οι αξιακές αλυσίδες ημιαγωγών της Ευρώπης, να εξυπηρετηθούν βασικοί βιομηχανικοί τομείς και να δημιουργηθούν νέες αγορές.
(5α)
Για να έχει η χρηματοδότηση της Ένωσης τον μεγαλύτερο δυνατό θετικό αντίκτυπο και την αποτελεσματικότερη δυνατή συμβολή στους στόχους πολιτικής της Ένωσης, η κοινή επιχείρηση για τα μικροκυκλώματα και το Ταμείο για τα μικροκυκλώματα θα πρέπει να επιδιώκουν να μεγιστοποιούν το δυναμικό των εταίρων του ιδιωτικού και/ή του δημόσιου τομέα.
Στους εταίρους αυτούς πρέπει να περιλαμβάνονται η βιομηχανία, οργανισμοί Ε&Κ&Α και τεχνολογικοί οργανισμοί, φορείς επιφορτισμένοι με την παροχή δημόσιας υπηρεσίας σε τοπικό, περιφερειακό, εθνικό ή διεθνές επίπεδο, και οργανώσεις της κοινωνίας των πολιτών, όπως ιδρύματα που υποστηρίζουν και/ή διεξάγουν δραστηριότητες Ε&Κ&Α, υπό την προϋπόθεση ότι τα προσδοκώμενα αποτελέσματα μπορούν να επιτευχθούν πιο αποτελεσματικά μέσω σύμπραξης απ’ ότι μόνον από την Ένωση.
(5β)
Η κοινή επιχείρηση για τα μικροκυκλώματα και το Ταμείο για τα μικροκυκλώματα θα πρέπει να συστήσουν από κοινού εταίρους από τον ιδιωτικό και/ή τον δημόσιο τομέα, για παράδειγμα μέσω μνημονίων συνεννόησης, με σκοπό την αποτελεσματικότερη επίτευξη συγκεκριμένων επιπτώσεων.
Οι εν λόγω εταιρικές σχέσεις περιλαμβάνουν τη βιομηχανία, τους οργανισμούς Ε&Κ&Α και τεχνολογικούς οργανισμούς, φορείς επιφορτισμένους με την παροχή δημόσιας υπηρεσίας σε τοπικό, περιφερειακό, εθνικό ή διεθνές επίπεδο, και οργανώσεις της κοινωνίας των πολιτών, όπως ιδρύματα που υποστηρίζουν και/ή διεξάγουν δραστηριότητες Ε&Κ&Α.
(5γ)
Προκειμένου να επιτευχθεί η αποτελεσματικότερη συμβολή στην ανοικτή στρατηγική αυτονομία της Ένωσης, οι δικαιούχοι που λαμβάνουν χρηματοδοτική στήριξη προερχόμενη από την πρωτοβουλία θα πρέπει να λαμβάνουν μέτρα για την πρόληψη ανεπιθύμητων μεταφορών τεχνολογίας και γνώσεων που αναπτύσσονται στο πλαίσιο της πρωτοβουλίας, αξιοποιώντας το φάσμα των μέσων που διατίθενται σε ενωσιακό και εθνικό επίπεδο.
Τα κράτη μέλη και η Επιτροπή θα πρέπει να ενημερώνονται και να είναι σε θέση να ενεργούν όταν προκύπτει κίνδυνος μεταφορών από οντότητες της Ένωσης προς χώρες εκτός της Ένωσης ως αποτέλεσμα ξένων εξαγορών ή άλλων μέτρων που λαμβάνονται από οντότητες εκτός της Ένωσης για την επιβολή της μεταφοράς τεχνολογίας ή γνώσεων.
(5δ)
Η επένδυση σε ταλέντα και δεξιότητες θα πρέπει να θεωρείται βασική προτεραιότητα της πρωτοβουλίας.
Η διαθεσιμότητα ταλέντων είναι ζωτικής σημασίας για την προσέλκυση επενδύσεων σε ημιαγωγούς.
Η Ένωση θα πρέπει να προωθήσει το ανθρώπινο δυναμικό και τις δεξιότητες μέσω της εκπαίδευσης στους τομείς STEM, με ιδιαίτερη έμφαση στις γυναίκες, οι οποίες υποεκπροσωπούνται σε αυτούς τους τομείς.
Για να μεγιστοποιηθεί ο αντίκτυπος της κοινής επιχείρησης για τα μικροκυκλώματα, θα πρέπει να επιδιώξει την εξεύρεση συνεργειών με άλλα προγράμματα και ευκαιρίες χρηματοδότησης στον τομέα των δεξιοτήτων και της εκπαίδευσης.
Η κοινή επιχείρηση για τα μικροκυκλώματα θα πρέπει, όπου είναι σκόπιμο και αρμόζει στο πλαίσιο των υφιστάμενων κανόνων του προγράμματος «Ορίζων Ευρώπη», να επιδιώξει να ενισχύσει τη διεθνή συνεργασία της, η οποία είναι ζωτικής σημασίας για τη διασφάλιση της πρόσβασης σε γνώσεις, τεχνογνωσία και αγορές σε όλο τον κόσμο.
(6)
Η πρωτοβουλία θα πρέπει να λάβει την κατάλληλη και αναγκαία χρηματοδότηση ώστε να είναι σε θέση να επιτύχει τους φιλόδοξους στόχους της.
Η πρωτοβουλία θα πρέπει να υλοποιηθεί μέσω δράσεων που θα πρέπει να βασίζονται στην ισχυρή γνωσιακή βάση που αποκτήθηκε από την κοινή επιχείρηση «Βασικές ψηφιακές τεχνολογίες».
Η κοινή επιχείρηση «Βασικές ψηφιακές τεχνολογίες» θα πρέπει να επιφορτιστεί με την παροχή χρηματοδοτικής στήριξης, με τη χρήση οποιουδήποτε μέσου ή διαδικασίας που προβλέπεται στο πλαίσιο του προγράμματος «Ορίζων Ευρώπη» ή του προγράμματος «Ψηφιακή Ευρώπη», σε δράσεις που χρηματοδοτούνται στο πλαίσιο της συγκεκριμένης πρωτοβουλίας.
Επιπλέον, η κοινή επιχείρηση «Βασικές ψηφιακές τεχνολογίες» θα πρέπει να μετονομαστεί σε κοινή επιχείρηση για τα μικροκυκλώματα.
Καθ’ όλη τη διάρκεια ζωής της κοινής επιχείρησης για τα μικροκυκλώματα, τουλάχιστον 2,5 δισ.
EUR θα πρέπει να διατεθούν σε πιλοτικές γραμμές, σε υποδομές σχεδιασμού, σε κέντρα ικανοτήτων και σε άλλες δραστηριότητες ανάπτυξης ικανοτήτων.
(7)
Οι δραστηριότητες που χρηματοδοτούνται από την κοινή επιχείρηση για τα μικροκυκλώματα θα πρέπει να καλύπτονται από ένα ενιαίο πρόγραμμα εργασιών, το οποίο θα πρέπει να εγκρίνεται από το διοικητικό συμβούλιο.
Πριν από την κατάρτιση κάθε προγράμματος εργασιών, το συμβούλιο δημόσιων αρχών, λαμβάνοντας υπόψη τις συμβουλές του ευρωπαϊκού συμβουλίου ημιαγωγών και τα στοιχεία που έχουν παράσχει άλλα ενδιαφερόμενα μέρη της βιομηχανίας,